### NN 137/2015 (23.12.2015.), Statut Hrvatske komore inženjera elektrotehnike

HRVATSKA KOMORA INŽENJERA ELEKTROTEHNIKE

2583

Na temelju članka 21. stavka 2. Zakona o komori arhitekata i komorama inženjera u graditeljstvu i prostornom uređenju (»Narodne novine«, broj 78/2015), uz prethodnu suglasnost Ministarstva graditeljstva i prostornoga uređenja klasa: 011-01/15-01/170, urbroj: 531-01-15-3, od 27. studenog 2015. godine, Skupština Hrvatske komore inženjera elektrotehnike, na sjednici održanoj 17. prosinca 2015. godine, donijela je

STATUT

HRVATSKE KOMORE INŽENJERA ELEKTROTEHNIKE

I. OSNOVNE ODREDBE

Članak 1.

(1) Ovim Statutom pobliže se uređuju zadaće i poslovi Hrvatske komore inženjera elektrotehnike (u daljnjem tekstu: Komora), prava i dužnosti članova Komore, tijela Komore i upravljanje poslovima Komore, oblici organiziranja i rada u Komori, oblici strukovnog povezivanja i rada, rad stegovnih tijela i centra za mirenje pri Komori, opći akti Komore i njihovo donošenje, javnost rada Komore, tajništvo Komore, te druga pitanja od značaja za rad Komore.

(2) Izrazi koji se koriste u ovom Statutu, a imaju rodno značenje koriste se neutralno i odnose se jednako na muške i ženske osobe.

Članak 2.

(1) Komora je samostalna i neovisna strukovna organizacija ovlaštenih inženjera elektrotehnike, ovlaštenih voditelja građenja elektro struke, ovlaštenih voditelja radova elektro struke, te stranih ovlaštenih osoba elektro struke s poslovnim nastanom u Republici Hrvatskoj, koji obavljaju poslove regulirane profesije elektro struke u svojstvu odgovorne osobe, u skladu s posebnim propisima koji uređuju obavljanje djelatnosti u području prostornoga uređenja i gradnje, i posebnim zakonom kojim se uređuje priznavanje inozemnih stručnih kvalifikacija.

(2) Komora promiče, zastupa i usklađuje zajedničke interese osoba iz stavka 1 ovoga članka pred državnim i drugim tijelima u zemlji i inozemstvu te se skrbi da savjesno i u skladu sa zakonom i javnim interesom obavljaju svoje poslove i pri tome štite i unapređuju hrvatsku graditeljsku baštinu i vrsnoću izgrađenog prostora u skladu s posebnim propisima.

(3) Komora je pravna osoba javnog prava s pravima, obvezama i odgovornostima utvrđenim Zakonom o komori arhitekata i komorama inženjera u graditeljstvu i prostornom uređenju (u daljnjem tekstu: Zakon), drugim posebnim zakonima koji uređuju obavljanje djelatnosti u upravnom području prostornoga uređenja i gradnje, posebnim zakonom koji uređuje priznavanje inozemnih stručnih kvalifikacija, i ovim Statutom.

Članak 3.

(1) Članovi Komore su ovlašteni inženjeri elektrotehnike, ovlašteni voditelji građenja elektrotehničke struke, ovlašteni voditelji radova elektrotehničke struke i strane osobe elektrotehničke struke s poslovnim nastanom u Republici Hrvatskoj (u daljnjem tekstu: članovi Komore), koji u skladu s posebnim propisima obavljaju poslove regulirane profesije elektrotehničke struke u djelatnosti projektiranja i/ili stručnog nadzora građenja, te građenja.

(2) Članstvo u Komori je obvezno i stječe se upisom u odgovarajući imenik Komore u skladu s uvjetima propisanim Zakonom, posebnim zakonima kojima se uređuje djelatnost prostornoga uređenja i gradnje, posebnim zakonom koji uređuje priznavanje inozemnih stručnih kvalifikacija i ovim Statutom.

(3) Članstvo u Komori prestaje danom brisanja iz odgovarajućih imenika Komore.

Naziv i sjedište Komore

Članak 4.

(1) Naziv Komore je: HRVATSKA KOMORA INŽENJERA ELEKTROTEHNIKE, skraćeni naziv HKIE.

(2) Naziv Komore u prijevodu na engleski jezik je: CROATIAN CHAMBER OF ELECTRICAL ENGINEERS, skraćeni naziv CCoEE.

(3) Sjedište Komore je u Zagrebu.

Znak Komore

Članak 5.

(1) Komora ima svoj znak, čiji izgled utvrđuje Upravni odbor.

(2) Znak Komore i korištenje žiga kojim je zaštićen znak Komore uređeno je općim aktom koji donosi Upravni odbor.

Pečat Komore

Članak 6.

(1) Komora ima pečate s natpisom Hrvatska komora inženjera elektrotehnike i znakom Komore.

(2) Pečati se mogu otiskivati u tamnoplavoj i ljubičastoj tinti.

(3) Uz odobrenje ministarstva nadležnog za poslove uprave, Komora koristi pečat s grbom Republike Hrvatske, na aktima (javnim ispravama), koje izdaje u okviru obavljanja javnih ovlasti, te iskaznicama članova Komore.

II. JAVNOST RADA

Članak 7.

(1) Rad Komore je javan.

(2) Komora javnosti i zainteresiranim osobama osigurava pristup informacijama o svom radu u skladu s odredbama posebnih propisa kojima se uređuje pravo na pristup informacijama, i objavama na internetskim stranicama Komore.

(3) Javnost rada Komore ostvaruje se i suradnjom sa sredstvima javnog informiranja.

Članak 8.

(1) Općim aktom koji donosi Upravni odbor, određuje se koje su isprave i podaci poslovna tajna, čije bi iznošenje neovlaštenoj osobi zbog njihove naravi i značaja bilo protivno interesima Komore i njezinih članova.

(2) Podaci dobiveni tijekom postupaka provedenih u skladu sa Zakonom i ovim Statutom, smiju se upotrijebiti samo sukladno propisima kojima je uređena zaštita osobnih podataka.

(3) Zainteresirane osobe imaju pravo dobiti samo podatke o tome da li je određena osoba upisana u odgovarajući imenik, upisnik ili evidenciju Komore.

III. TIJELA KOMORE

Članak 9.

Tijela Komore su: Skupština, Upravni odbor, Nadzorni odbor i Predsjednik komore.

Skupština Komore

Članak 10.

(1) Skupština Komore najviše je tijelo odlučivanja Komore, koju čine 63 izabrana predstavnika članova Komore.

(2) Mandat članova Skupštine Komore traje četiri godine, s pravom ponovnog izbora.

(3) U Skupštini treba biti osigurana regionalna zastupljenost svih područnih odbora i brojčana razmjernost članova Komore.

(4) Održavanje konstituirajuće sjednice Skupštine te imenovanja u tijela Komore, provode se u godini u kojoj ističe mandat izabranim članovima.

Članak 11.

(1) Skupština Komore donosi:

1. statut Komore

2. program rada Komore

3. kodeks strukovne etike Komore

4. pravilnik o stegovnom postupanju

5. pravilnik o mirenju i utvrđuje listu izmiritelja

6. pravilnik o uvjetima i postupku za privremeno ili povremeno pružanje usluga te priznavanje inozemnih stručnih kvalifikacija osoba elektrotehničke struke

7. poslovnik o radu Skupštine Komore i drugih tijela Komore

8. odluku o visini članarine, upisnine i naknada za usluge Komore

9. godišnji proračun prihoda i rashoda Komore.

(2) Skupština Komore odlučuje:

1. o međusobnim odnosima i suradnji s drugim komorama i udrugama radi provedbe programa od zajedničkog interesa

2. o stjecanju, opterećenju ili otuđenju nekretnine, te obvezno o sklapanju pravnih poslova čija pojedinačna vrijednost prelazi iznos od 500.000,00 kuna (slovima: petstotinatisuća kuna), a na prijedlog Upravnog odbora i o pravnim poslovima čija je pojedinačna vrijednost manja od 500.000,00 kuna (slovima: petstotinatisuća kuna)

3. o raspisivanju izbora

4. u slučaju potrebe i o drugim pitanjima.

(3) Prihvaća izvješće o izvršenju godišnjeg proračuna prihoda i rashoda, izvještaj o radu Komore i izvještaj o radu Nadzornog odbora.

(4) Imenuje i razrješava:

1. predsjednika Komore

2. članove Upravnog odbora na prijedlog predsjednika Komore

3. članove Nadzornog odbora na prijedlog predsjednika Komore

4. imenuje suce Stegovnog suda, Višega stegovnog suda, te stegovnog tužitelja i zamjenike na prijedlog Upravnog odbora.

(5) Utvrđuje Listu izmiritelja na prijedlog Upravnog odbora.

(6) Utvrđuje opću politiku rada i djelovanja.

(7) Raspravlja:

1. o svim tematskim pitanjima od zajedničkog interesa, vezano uz rad, uvjete rada i stručnu problematiku na područjima obavljanja inženjerskih usluga, te u svezi s tim pitanjima donosi stavove i preporuke,

2. o ostalim pitanjima u okviru zadaća Komore utvrđenih propisima.

(8) Skupština može donijeti i druge opće akte te osnivati i imenovati odgovarajuća povjerenstva kada je to potrebno radi rješavanja pojedinih pitanja, u skladu sa Zakonom i ovim Statutom.

(9) Skupština odgovara na sva pitanja koja joj upute tijela Komore te može razmatrati svako pitanje iz djelokruga drugih tijela Komore i odlučivati o njemu.

Članak 12.

(1) Sjednica Skupštine može biti redovita ili izvanredna.

(2) Redovitu sjednicu Skupštine, koja se održava najmanje jednom godišnje, saziva i njome predsjedava predsjednik Komore, koji je i predsjednik Skupštine po funkciji.

(3) Predsjednik Komore može sazvati izvanrednu sjednicu Skupštine Komore u svako doba ako to zbog rješavanja određenih pitanja pisano zatraži Upravni odbor Komore ili najmanje jedna trećina članova Skupštine Komore, uz navođenje predmeta rasprave.

(4) Skupština može pravovaljano odlučivati ako je na njoj nazočno više od polovice njezinih članova.

(5) Odluka Skupštine Komore donesena je ako je za nju glasovala većina nazočnih članova.

(6) Rad Skupštine uređuje se poslovnikom.

Upravni odbor Komore

Članak 13.

Upravni odbor Komore izvršno je tijelo Komore koje vodi poslovanje, brine se za provođenje programa rada Komore i donesenih odluka.

Članak 14.

(1) Upravni odbor ima predsjednika i osam (8) članova.

(2) Predsjednik Upravnog odbora je predsjednik Komore.

(3) Članovi Upravnog odbora biraju se iz reda članova Skupštine, na mandat od četiri (4) godine.

(4) Odluku o izboru članova Upravnog odbora Skupština donosi na prijedlog predsjednika Komore.

Članak 15.

(1) Upravni odbor:

1. provodi odluke i zaključke Skupštine

2. upravlja poslovima Komore u skladu sa Zakonom i ovim Statutom

3. priprema sjednice Skupštine i prijedloge općih akata koje donosi Skupština

4. zauzima stavove i daje mišljenja o pitanjima o kojima raspravlja Skupština

5. daje mišljenja o propisima koje predlažu i donose nadležna tijela državne vlasti i tijela državne uprave

6. predlaže nadležnim tijelima državne vlasti i tijelima državne uprave donošenje pod zakonskih propisa i drugih akata

7. određuje visinu naknada za javno pravne usluge koje pruža Komora (cjenik)

8. određuje troškove i naknade za rad stegovnih tijela i Centra za mirenje pri Komori

9. donosi odluku o iznosima naknade, nagrade, dnevnica i putnih troškova za članove tijela Komore

10. odlučuje o sklapanju pravnih poslova čija pojedinačna vrijednost ne prelazi iznos od 500.000,00 kuna (slovima: pet stotina tisuća kuna), i to na godišnjoj razini do visine koja je za pojedine namjene osigurana na odgovarajućoj poziciji financijskog plana

11. u ime Komore sklapa ugovor o radu s predsjednikom Komore

12. na prijedlog predsjednika Komore imenuje i razrješava glavnog tajnika Komore

13. imenuje i razrješava predsjednika Centra za mirenje pri Komori

14. predlaže Skupštini izmiritelje na Listi izmiritelja Centra za mirenje pri Komori

15. razmatra ugovore o osnivanju zajedničkih ureda

16. usvaja godišnji proračun prihoda i rashoda i završni račun Komore i podnosi ih na odobrenje Skupštini,

17. upravlja financijskim poslovanjem Komore

18. donosi Pravilnik o radu i druge opće akte koji uređuju sistematizaciju radnih mjesta, te organizacijske oblike za izvršenje zadaća Tajništva, i druga pitanja vezana za rad Tajništva

19. brine se za unapređenje suradnje s komorama u drugim zemljama te s odgovarajućim stručnim i profesionalnim udrugama u inozemstvu

20. utvrđuje program stručnog usavršavanja i nadzire provedbu tog programa,

21. imenuje Izborna povjerenstva

22. ustanovljuje listu članova za provođenje redovitog stručnog nadzora nad radom članova Komore

23. razmatra izvješća o radu i odgovornost tijela Komore čije članove imenuje odnosno tijela koje osniva

24. predlaže Skupštini osnivanje povjerenstava kad je to potrebno radi rješavanja pitanja za koja je mjerodavna Skupština

25. osniva urede i centre i druge oblike strukovnog djelovanja Komore

26. odlučuje o dodjeli nagrada i priznanja

27. osniva, imenuje i razrješava članove radnih tijela, povjerenstava, stručnih savjeta, te drugih stalnih i privremenih radnih skupina

28. donosi odluku o pokretanju ovršnih postupaka kod neplaćanja članarine, te suspenziju prava člana Komore do podmirenja duga i/ili podnosi prijavu stegovnom tužitelju

29. donosi odluku o izdavanju Glasila, uredniku i uredništvu

30. donosi odluku o osnivanju trgovačkih društava, udruga i drugih pravnih osoba

31. obavlja ostale poslove koji nisu u djelokrugu rada drugih tijela Komore

32. donosi plan investicija i plan nabave

33. donosi opće akte u skladu s ovim Statutom

34. donosi i druge opće akte koji nisu u nadležnosti drugog tijela u skladu s ovim Statutom.

(2) Upravni odbor rješava i ostala pitanja koja prema Zakonu, ovom Statutu i drugim općim aktima nisu stavljena u djelokrug rada drugog tijela Komore.

(3) Upravni odbor Komore može svoje pojedine ovlasti iz stavka 1. ovoga članka prenijeti na predsjednika Komore, te na druge osobe.

(4) Upravni odbor Komore za svoj rad odgovara Skupštini Komore.

Članak 16.

(1) Sjednicu Upravnog odbora saziva predsjednik Komore, odnosno u slučaju njegove spriječenosti zamjenik predsjednika Komore ili osoba koju je imenovao predsjednik.

(2) Upravni odbor može pravovaljano odlučivati ako je na sjednici nazočno više od polovice njegovih članova.

(3) Upravni odbor odlučuje većinom glasova nazočnih članova Upravnog odbora.

(4) Rad Upravnog odbora uređuje se poslovnikom.

Nadzorni odbor

Članak 17.

(1) Nadzorni odbor ima predsjednika i dva (2) člana, koji se biraju na mandat od četiri (4) godine.

(2) Odluku o izboru i razrješenju predsjednika i članova Nadzornog odbora donosi Skupština na prijedlog predsjednika Komore.

(3) Članovi Nadzornog odbora Komore ne mogu biti članovi drugih tijela Komore.

Članak 18.

(1) Nadzorni odbor:

1. nadzire provedbu Statuta Komore i drugih općih akata Komore, te ostvarivanje prava i izvršavanje obveza članova Komore

2. nadzire materijalno i financijsko poslovanje Komore i raspolaganje sredstvima Komore

3. nadzire ostvarivanje prava i izvršavanje obveza Tajništva u skladu sa Statutom Komore i drugim općim aktima Komore

4. podnosi Skupštini pisani izvještaj o obavljenom nadzoru nad radom i financijskim poslovanjem Komore.

(2) Nadzorni odbor izvršava i druge poslove za koje ga zaduži Skupština.

Članak 19.

(1) Sjednicu Nadzornog odbora saziva i sjednicom predsjedava predsjednik Nadzornog odbora, osim prve konstituirajuće sjednice koju saziva predsjednik Komore.

(2) U slučaju spriječenosti ili odsutnosti predsjednika Nadzornog odbora, zamjenjuje ga najstariji član Nadzornog odbora.

Članak 20.

(1) Nadzorni odbor jednom godišnje podnosi Skupštini izvještaj o radu Nadzornog odbora.

(2) Nadzorni odbor Komore za svoj rad odgovara Skupštini Komore.

(3) Rad Nadzornog odbora Komore može se urediti Poslovnikom.

Predsjednik Komore

Članak 21.

(1) Predsjednika Komore bira i razrješava Skupština iz redova članova Komore.

(2) Za predsjednika Komore iz redova članova Skupštine može se kandidirati osoba koja:

1. ima visoku stručnu spremu elektrotehničke struke

2. obavlja inženjersku djelatnost najmanje 10 godina

3. je aktivna u tijelima Komore najmanje pet (5) godina

4. ima uredno podmirene financijske obveze

5. dokaže da se protiv nje ne vodi kazneni postupak.

(3) Mandat predsjednika Komore traje četiri (4) godine, i može biti ponovno biran na još jedan mandat.

(4) Predsjednik Komore obavlja svoju funkciju na temelju ugovora o radu ili bez zasnivanja radnog odnosa uz posebnu naknadu za rad.

(5) Predsjednik Komore za svoj rad odgovara Skupštini.

Članak 22.

(1) Predsjednik Komore:

1. predstavlja i zastupa Komoru, odgovora za zakonitost njezina rada te obavlja druge poslove određene Zakonom i ovim Statutom.

2. predsjedava sjednicama Skupštine i Upravnog odbora

3. saziva prvu konstituirajuću sjednicu Skupštine, Upravnog odbora, Nadzornog odbora i radnih tijela Komore

4. usklađuje aktivnosti tijela i oblike organiziranja rada Komore

5. brine da rad tijela Komore bude u skladu sa Zakonom, ovim Statutom, drugim općim aktima i interesima članova Komore

6. ovlašten je zatražiti kontrolu materijalno-financijskog poslovanja, kao i raspolaganja sredstvima Komore

7. u slučaju nefunkcioniranja pojedinog područnog odbora saziva izvanrednu sjednicu Vijeća područnog odbora, te predlaže mjere

8. predstavlja Komoru kada Komora surađuje s tijelima vlasti, državne uprave, drugim komorama, organizacijama i institucijama u zemlji i inozemstvu

9. raspoređuje financijska sredstva unutar godišnjeg proračuna prihoda i rashoda Komore, i naredbodavac je za njegovo izvršenje

10. predlaže Upravnom odboru imenovanje i razrješenje glavnog tajnika Komore

11. odlučuje o potrebi službenih putovanja članova Komore

12. odlučuje o sklapanju pravnih poslova čija pojedinačna vrijednost ne prelazi iznos od 100.000,00 kuna (riječima: stotinu tisuća kuna), i to na godišnjoj razini do visine koja je za pojedine namjene osigurana na odgovarajućoj poziciji financijskog plana

13. donosi odluke o sklapanju ugovora o radu, te pravima i obvezama iz radnog odnosa

14. obavlja i druge poslove određene ovim Statutom, Zakonom ili drugim općim aktima Komore.

(2) Predsjednik Komore može svoje pojedine ovlasti prenijeti na pojedinog člana Upravnog odbora.

Članak 23.

(1) Predsjednik Komore potpisuje akte i druge odluke koje donose tijela Komore, osim odluka Nadzornog odbora, a kao osoba ovlaštena za zastupanje Komore i ugovore u čijem zaključenju sudjeluje Komora.

(2) Predsjednik Komore i osobe koje on ovlasti, imaju pravo sudjelovati u radu svih tijela Komore.

Članak 24.

(1) Predsjednika Komore u slučaju spriječenosti ili odsutnosti zamjenjuje zamjenik predsjednika Komore.

(2) U slučaju da predsjednik Komore ne može više obavljati svoju funkciju, obavlja ju zamjenik predsjednika Komore do raspisivanja izvanrednih izbora za predsjednika Komore. Izbor za predsjednika Komore provodi se do sljedeće redovite Skupštine.

(3) Poslovnikom o radu Skupštine pobliže se uređuje postupak i način imenovanja i opoziva predsjednika Komore.

Zamjenik predsjednika Komore

Članak 25.

(1) Zamjenik predsjednika Komore u svojem radu neposredno surađuje s predsjednikom Komore, zamjenjuje predsjednika Komore u slučaju njegova izbivanja ili spriječenosti, te obavlja i druge poslove koje mu povjeri predsjednik Komore.

(2) Zamjenika predsjednika Komore iz reda članova Upravnog odbora, imenuje i razrješuje Upravni odbor na prijedlog predsjednika Komore.

Izbori za tijela Komore

Članak 26.

(1) Odluku o raspisivanju izbora za članove tijela Komore donosi Skupština.

(2) Članovi Komore svoje pravo da biraju i budu birani u tijela i radna tijela Komore, ostvaruju osobno i ovo pravo ne mogu prenositi na druge osobe.

(3) Ako se pravovremeno ne provedu izbori za članove Skupštine Komore ili za druga tijela Komore, dosadašnji članovi nastavljaju obavljati svoje funkcije do izbora novih članova, a najdulje jednu godinu od isteka mandata.

(4) Postupak i način izbora, kriterije i sadržaj odluke za raspisivanje izbora, postupak i način izbora članova Skupštine, imenovanja predsjednika, članova Upravnog odbora i članova Nadzornog odbora te ostala pitanja od značaja za izbor tijela Komore propisuju se općim aktom, kojeg donosi Skupština.

IV. STRUKOVNI RAD KROZ PODRUČNE ODBORE I DRUGE OBLIKE ORGANIZIRANJA

Područni odbori

Članak 27.

(1) Komora radi promicanja, usklađivanja i zastupanja zajedničkih interesa članova Komore osniva područne odbore za područje jedne ili više jedinica područne (regionalne) samouprave, uvažavajući princip prostornog i strukovnog povezivanja.

(2) Odluku o osnivanju područnih odbora donosi Upravni odbor.

(3) Način osnivanja i ustroj, teritorijalni obuhvat, kriteriji za određivanje broja područnih odbora, izbor i provođenje statusnih promjena, propisuje se općim aktom koji donosi Skupština.

Radna tijela

Članak 28.

(1) Za razmatranje pitanja od značaja i zajedničkog interesa članova Komore te za izvršenje određenih zadaća Komore, u Komori se mogu osnivati stalna i povremena radna tijela.

(2) Radna tijela mogu osnivati Skupština, predsjednik Komore, Upravni odbor i Nadzorni odbor.

(3) Aktom o osnivanju radnih tijela određuje se njihov naziv, djelokrug, zadaća i sastav, te druga pitanja odlučna za rad.

Drugi oblici organiziranja

Članak 29.

(1) Komora može s drugim strukovnim komorama sklapati sporazume o suradnji radi obavljanja određenih poslova od zajedničkog interesa, promicanja zajedničkih interesnih pitanja prema trećima ili zaštite interesa svojih članova prema trećima.

(2) Komora može osnivati trgovačka društva, udruge i provoditi osnivanja drugih organizacijskih oblika.

(3) Komora je dužna štititi svoja osnivačka prava odgovornim uređivanjem djelatnosti, te neposrednim sudjelovanjem u obnašanju upravljačkih prava.

V. IMENICI, UPISNICI I EVIDENCIJE

Članak 30.

(1) Komora u obavljanju javnih ovlasti vodi imenike, upisnike i evidencije koji su javne knjige, a isprave koje se izdaju u obavljanju tih poslova javne su isprave.

(2) Komora u okviru javnih ovlasti uspostavlja i vodi:

1. imenike:

1. Imenik ovlaštenih inženjera elektrotehnike

2. Imenik ovlaštenih voditelja građenja elektrotehničke struke

3. Imenik ovlaštenih voditelja radova elektrotehničke struke

4. Imenik stranih ovlaštenih inženjera elektrotehnike, odnosno stranih ovlaštenih voditelja građenja elektrotehničke struke, odnosno stranih ovlaštenih voditelja radova elektrotehničke struke.

2. Upisnike:

1. Upisnik ureda za samostalno obavljanje poslova projektiranja i/ili stručnog nadzora građenja

2. Upisnik zajedničkih ureda.

3. Evidencije:

1. Evidenciju odobrenja za rad izdanih stranim inženjerima elektrotehničke struke

2. Evidenciju stranih ovlaštenih osoba elektrotehničke struke kojima je izdana potvrda za povremeno ili privremeno obavljanje poslova projektiranja i/ili stručnog nadzora građenja, poslova vođenja građenja u svojstvu odgovorne osobe, poslova voditelja projekta gradnje, poslova ispitivanja i prethodnih istraživanja

3. Evidenciju osoba kojima je priznala inozemne stručne kvalifikacije

4. Evidenciju izdanih EU potvrda, provodi obradu/pripremu IMI dosjea u informacijskom sustavu unutarnjeg tržišta i izdaje europsku profesionalnu karticu

5. Evidenciju voditelja projekta gradnje

6. Evidenciju voditelja radova sa završenom srednjom stručnom spremom – tehničara elektrotehničke struke.

(3) Komora pored evidencija iz stavka 2. ovoga članka uspostavlja i vodi:

1. Evidenciju o članovima Komore brisanim iz imenika i upisnika

2. Evidenciju o stegovnim postupcima i postupcima Centra za mirenja

3. Evidenciju počasnih članova Komore

4. Evidenciju trajnog stručnog usavršavanja

5. Evidenciju stranih ovlaštenih osoba koje su po pozivu Vlade Republike Hrvatske radile na projektu od posebnoga kulturnog značenja.

(4) Komora imenike, upisnike i evidencije vodi u računalnom obliku u formatu koji je dostupan e-dozvoli, te u obliku digitalnih zapisa, koji se trajno čuvaju.

Članak 31.

Ustroj, oblik i sadržaj javnih knjiga iz članka 30. ovoga Statuta, sadržaj baza podataka javnih knjiga u digitalnom obliku i način vođenja, te tehničku zaštitu podataka, općim aktom propisuje Upravni odbor.

VI. UPIS U IMENIKE, UPISNIKE I EVIDENCIJE

*Strukovni naziv*

Članak 32.

Članstvo u Komori i pravo na uporabu strukovnog naziva stječe se upisom u odgovarajući imenik Komore, u skladu s uvjetima propisanim Zakonom, posebnim zakonom kojim se uređuju poslovi i djelatnosti prostornoga uređenja i gradnje, posebnim zakonom kojim se uređuje priznavanje inozemnih stručnih kvalifikacija i ovim Statutom.

Članak 33.

(1) Član Komore u skladu s uvjetima propisanim Zakonom i ovim Statutom može se upisati u više imenika Komore, odnosno u Imenik ovlaštenih inženjera elektrotehnike i Imenik ovlaštenih voditelja građenja elektrotehničke struke, i steći pravo na uporabu više strukovnih naziva u obavljanju djelatnosti projektiranja i/ili stručnog nadzora građenja i građenja.

(2) Upisom u imenik ovlaštenih voditelja građenja automatski se stječe pravo za obavljanje poslova ovlaštenih voditelja radova elektrotehničke struke.

Članak 34.

(1) Član Komore za članstvo u Komori dužan je plaćati članarinu i druge naknade propisane Zakonom i aktima Komore.

(2) Obveza plaćanja članarine dospijeva prvog dana od dana upisa.

(3) Počasni članovi Komore i članovi Komore u statusu mirovanja, oslobođeni su plaćanja članarine.

(4) Visina i način uplate članarine i upisnine uređuje se općim aktom koji donosi Skupština Komore.

Upis u imenike

Članak 35.

(1) Uvjeti za upis u Imenik ovlaštenih inženjera elektrotehnike, Imenik stranih ovlaštenih osoba elektrotehničke struke, Imenik ovlaštenih voditelja građenja elektrotehničke struke i Imenik ovlaštenih voditelja radova elektrotehničke struke, propisani su Zakonom, posebnim zakonom kojim se uređuju poslovi i djelatnosti prostornoga uređenja i gradnje, posebnim zakonom kojim se uređuje priznavanje inozemnih stručnih kvalifikacija i ovim Statutom.

(2) Postupak i način upisa u imenike iz stavka 1. ovoga članka uređuje se općim aktom Komore, koji donosi Upravni odbor.

Upis u upisnike

Članak 36.

(1) Komora u skladu sa Zakonom vodi Upisnik ureda za samostalno obavljanje poslova projektiranja i/ili stručnog nadzora građenja i Upisnik zajedničkih ureda.

(2) U uredu iz stavka 1. ovoga članka zaposlenici ili vanjski suradnici na pojedinim poslovima projektiranja i/ili stručnog nadzora građenja mogu biti samo suradnici projektanta i/ili suradnici nadzornog inženjera, te ostalo potrebno administrativno osoblje.

(3) Za upis u Upisnike iz stavka 1. ovoga članka plaća se upisnina.

Članak 37.

(1) Ovlašteni inženjeri elektrotehnike koji poslove projektiranja i/ili stručnog nadzora građenja obavljaju samostalno u vlastitom uredu ili zajedničkom uredu, dužni su imati ploču pokraj ulaza u zgradu u kojoj su smješteni.

(2) Oblik i obvezatni sadržaj ploče iz stavka 1. ovoga članka općim aktom propisuje Upravni odbor.

Članak 38.

(1) O promjeni mjesta sjedišta ureda u kojem samostalno obavlja poslove ili zajedničkog ureda ovlašteni inženjer elektrotehnike dužan je pisano obavijestiti Komoru najkasnije 15 dana prije namjeravanog preseljenja odnosno otvaranja. Obavijest treba sadržavati podatke o adresi novog sjedišta.

(2) Ovlašteni inženjer elektrotehnike koji je preselio sjedište, dužan je na mjestu prijašnjeg sjedišta ostaviti obavijest o preseljenju.

(3) Ovlašteni inženjeri elektrotehnike dužni su Komori dostaviti svaku promjenu podataka radi ažurnog vođenja odgovarajućih imenika i upisnika Komore, u roku od najviše 15 dana od dana nastanka promjene.

Članak 39.

Uvjeti te postupak upisa i druga pitanja odlučna za upis u Upisnik ureda za samostalno obavljanje poslova projektiranja i/ili stručnog nadzora građenja i Upisnik zajedničkog ureda, uredit će se općim aktom kojeg donosi Upravni odbor.

Upis u evidencije

Članak 40.

(1) Komora u skladu sa Zakonom i u okviru javnih ovlasti ustrojava i vodi evidencije.

(2) O činjenicama o kojima se vodi službena evidencija Komora izdaje uvjerenja, odnosno potvrde u vidu javnih isprava.

(3) Za potvrde odnosno uvjerenja iz stavka 1. ovoga članka plaća se naknada, koju propisuje Upravni odbor.

Zajedničke odredbe za upis u imenike, upisnike i evidencije

Članak 41.

(1) Zahtjev za upis u imenike, upisnike i evidencije podnosi se pisano ili elektronskim putem, na propisanim obrascima.

(2) Na temelju upisa u odgovarajući imenik, članu Komore se izdaje rješenje, iskaznica i pečat. Iskaznica i pečat su vlasništvo Komore. Članu Komore se za svako pojedino ovlaštenje izdaje pečat i iskaznica.

(3) Veličinu i oblik, te način izdavanja, uporaba i vraćanje iskaznice i pečata uređuje se općim aktom koji donosi Upravni odbor.

(4) Upisom u odgovarajuće imenike i upisnike Komore smatra se da su članovi Komore prihvatili obvezu obavljati poslove u skladu sa Zakonom, posebnim zakonima kojima se uređuju poslovi i djelatnosti prostornoga uređenja i gradnje i općim aktima Komore.

(5) Članovi Komore svojim potpisom i otiskom pečata potvrđuju istinitost i točnost proračuna, crteža, izjava, podataka, izvješća, očitovanja i drugih podataka koji su sastavnim dijelovima dokumenata koje izrađuju ili potpisuju u skladu sa zakonima koji uređuju projektiranje i/ili stručni nadzor građenja, ovim Statutom i drugim općim aktima Komore, te preuzimaju odgovornost za izrađene sadržaje tih dokumenata.

(6) Članovi Komore iskaznicom dokazuju identitet i javne ovlasti u obavljanju poslova projektiranja i/ili stručnog nadzora građenja i građenja u svojstvu ovlaštene osobe.

Tehnička zaštita računalno-komunikacijskog sustava

Članak 42.

(1) Upravni odbor je dužan provoditi mjere osiguranja, zaštite i pohranjivanja podataka iz imenika, upisnika i evidencija, te provoditi mjere sigurnosti, održavanja i provjere ispravnosti rada osobnih računala i komunikacijskog sustava Komore.

(2) Glavni tajnik Komore određuje sredstva zaštite i imenuje osobe odgovorne za provedbu postupka zaštite računalno-komunikacijskog sustava.

VII. ZADAĆE I POSLOVI KOMORE

Članak 43.

(1) Komora obavlja određena javna ovlaštenja koja su utvrđena Zakonom.

(2) Komora pored javnih ovlaštenja obavlja sljedeće zadaće i poslove:

1. Promiče elektrotehničku struku i inženjersku djelatnost u cilju zaštite javnog interesa i trećih osoba, i to:

– poticanjem i organiziranjem nastupa inženjerske struke pred stručnom javnošću

– informiranjem šire javnosti o postignućima graditeljske struke u obavljanju inženjerske djelatnosti

– sudjelovanjem u kreiranju i provođenju europskih politika

– razvijanjem strukovne etike.

2. Razvija jedinstveni sustav organiziranosti u obavljanju inženjerske djelatnosti u okviru poslova i zadataka utvrđenih Zakonom, posebnim zakonima kojima se uređuje obavljanje djelatnosti prostornoga uređenja i gradnje i ovim Statutom.

3. Zastupa interese ovlaštenih osoba elektrotehničke struke pred tijelima državne vlasti i tijelima državne uprave, naročito:

– suradnjom s tijelima državne vlasti i tijelima državne uprave

– sudjelovanjem u radu radnih skupina za izradu zakona i podzakonskih akata u upravnom području graditeljstva i prostornoga uređenja

– davanjem mišljenja, prijedloga i primjedaba na prijedloge zakona i podzakonskih akata te upućivanjem inicijativa za donošenje novih propisa od interesa za članove Komore

– održavanjem temeljnih principa rada Komore, uključivo između ostalog, edukaciju, unapređenje zakonodavnog okvira, suradnju sa srodnim komorama, udrugama civilnog društva, medijima, sveučilištima i drugim obrazovnim institucijama.

4. Organizira i provodi stručno usavršavanje, organiziranjem i izgradnjom sustava obrazovanja i osposobljavanja za cjeloživotno učenje i mobilnost, te vođenjem evidencija s područja obrazovanja i osposobljavanja.

5. Potiče i sudjeluje u pripremi projekata, te sudjeluje pri oblikovanju gospodarskih sustava i mjera ekonomske politike u području graditeljstva.

6. Potiče izdavačku djelatnosti za potrebe inženjerske djelatnosti.

7. Osniva u skladu sa Zakonom stegovna tijela Komore i Centar za mirenje pri Komori.

8. Pruža pomoć članovima Komore:

– kroz savjetodavne i pravne usluge

– organizacijom seminara i stručnih predavanja, te davanjem stručnih savjeta pri obavljanju djelatnosti

9. Razvija informacijski sustav Komore, te radi na uvođenju naprednog elektroničkog poslovanja i razmjene informacija za članove Komore, te poslovno informiranje članova Komore i zainteresirane stručne javnosti.

10. Surađuje s odgovarajućim državnim tijelima u provedbi smanjenja pretjeranog opterećenja za pružatelje usluga, te radi na razvoju digitalne e-procedure za podnošenje zahtjeva i izdavanje dozvola za pružanje usluga projektiranja i/ili stručnog nadzora građenja i izvođenja u djelatnosti građenja, kroz integrirani sustav e-poslovanja tj. državnu informacijsku strukturu, uvođenjem sustava upravljanja dokumentacijom u skladu sa standardima za upravljanje dokumentima.

11. Rješava tekuća pitanja od značaja za inženjersku djelatnost.

12. Obavlja i druge zadaće određene posebnim zakonima i ovim Statutom.

VIII. PRAVA I DUŽNOSI ČLANOVA KOMORE

Članak 44.

(1) Članovi Komore su ravnopravni, imaju jednaka prava i dužnosti, te postupaju u skladu sa Zakonom i Statutom Komore.

(2) Članovi Komore ostvaruju svoje interese i upravljaju Komorom putem svojih izabranih predstavnika u tijelima i radnim tijelima Komore te drugim oblicima organiziranja i rada utvrđenim ovim Statutom.

(3) Rad u tijelima Komore i drugim oblicima organiziranja temelji se na zajedničkom odlučivanju i odgovornosti, te na ravnopravnosti članova u realizaciji njihovih prava i dužnosti.

(4) Član tijela Komore odgovoran je osobno za svoj rad i u skladu sa svojim pravima i dužnostima za rad i odluke tijela Komore čiji je član.

Članak 45.

(1) Izabrani, odnosno imenovani članovi tijela i radnih tijela Komore svoje dužnosti obavljaju bez zasnivanja radnog odnosa, volonterski, osim ako Zakonom ili drugim općim aktom Komore nije drugačije uređeno.

(2) Za sudjelovanje na sjednicama birani i imenovani članovi tijela, stalnih radnih tijela te drugih radnih tijela Komore, mogu primati naknadu za sudjelovanje u radu kao i naknadu materijalnih troškova prema općem aktu Komore, koji donosi Upravni odbor Komore.

Članak 46.

Prava članova Komore su:

1. izborno pravo u skladu s odredbama Statuta i općeg akta koji utvrđuje izborno pravo

2. sudjelovanje u radu tijela i radnih tijela Komore

3. imenovanja u radna tijela i tijela Komore

4. korištenje pravnih i stručnih usluga Komore

5. prisustvovanje seminarima, simpozijima i ostalim stručnim usavršavanjima, te susretima koje organizira Komora

6. aktivno i pasivno sudjelovanje u provedbi programa stručnog usavršavanja i cjeloživotnog učenja

7. obvezno osiguranje od profesionalne odgovornosti

8. slobodno istupanje iz članstva Komore

9. predlaganje i razmatranje pitanja iz područja elektrotehničke struke

10. nadležnim stegovnim tijelima podnositi prijave za pokretanje stegovnog postupka

11. pred Centar za mirenje iznositi međusobne sporove radi sporazumnog rješavanja putem posredovanja i radi odlučivanja u tim sporovima

12. predlagati donošenje drugih propisa te akata Komore

13. sudjelovati u razmatranju nacrta i prijedloga propisa iz graditeljske djelatnosti, kao i mjera za provedbu istih, i

14. druga prava utvrđena Zakonom i ovim Statutom.

Članak 47.

(1) Dužnosti članova Komore su:

1. pridržavati se odredaba Statuta, odluka, zaključaka i drugih akata tijela Komore te razvijati međusobnu odgovornost za njihovu dosljednu provedbu, kao i za provedbu jedinstvenih ciljeva komorskog sustava

2. savjesno obavljati funkcije u tijelima Komore i ostalim tijelima u koje su birani, odnosno imenovani

3. redovito obavještavati Komoru, odnosno njezina mjerodavna tijela, te službe Komore o svim podacima odnosno promjenama podataka, koje određuju propisi iz područja gradnje, ovaj Statut i ostali akti Komore, u roku od petnaest dana od nastanka promjene

4. plaćanje upisnine, redovito plaćanje članarine i ostalih naknada utvrđenih ovim Statutom i drugim aktima Komore, u roku dospijeća

5. u slučaju prestanka članstva u Komori podmiriti sve dospjele obveze prema Komori

6. poštivanje Zakona i drugih propisa koji uređuju poslove članova Komore.

(2) Član Komore koji nije platio članarinu, na način i u rokovima kako je utvrđeno općim aktom Komore, ne može biti član tijela i radnih tijela Komore.

(3) Protiv člana Komore koji nije platio članarinu u visini godišnje članarine, provodi se ovršni postupak, te se do podmirenja duga privremeno suspendiraju njegova prava s osnova članstva u Komori.

(4) Vjerodostojnom ispravom za pokretanje ovršnog postupka smatra se izvadak iz poslovnih knjiga Komore izrađen u skladu s odredbama posebnog zakona koji uređuje ovršni postupak.

IX. STRUČNO USAVRŠAVANJE

Članak 48.

(1) Članovi Komore nastavljaju upotpunjavati i usavršavati svoje znanje na način kontinuiranog praćenja razvoja elektrotehničke struke te stjecanja novih znanja i vještina.

(2) Komora stručno usavršavanje organizirano i sustavno provodi kroz programe temeljne i napredne/specijalističke izobrazbe.

(3) Obveznik stručnog usavršavanja bira način ispunjavanja obveze stručnog usavršavanja.

(4) O stručnom usavršavanju obveznika usavršavanja Komora vodi evidenciju.

Članak 49.

(1) Tajništvo Komore organizira provođenje programa stručnog usavršavanja u skladu sa Zakonom, posebnim zakonima koji uređuju poslove graditeljstva i prostornoga uređenja, te općim aktom kojim se utvrđuje program, uvjeti i način provođenja, te praćenja stručnog usavršavanja članova Komore.

(2) Opći akt iz stavka 1. ovoga članka donosi Upravni odbor uz prethodnu suglasnost ministarstva nadležnog za gradnju i prostorno uređenje.

X. STEGOVNA TIJELA I CENTAR ZA MIRENJE

*Stegovni sud i Viši stegovni sud*

Članak 50.

(1) U stegovnim predmetima protiv članova Komore u prvom stupnju odlučuje Stegovni sud Komore, a u drugom stupnju Viši stegovni sud Komore.

(2) Stegovni sud Komore odlučuje u vijeću od tri suca, a Viši stegovni sud Komore u vijeću od pet sudaca. Predsjednik vijeća mora biti iz reda sudaca redovnih sudova, imenovanih na Listi sudaca Stegovnog i Višeg stegovnog suda.

(3) Listu sudaca Stegovnog i Višeg stegovnog suda na prijedlog Upravnog odbora utvrđuje Skupština.

Stegovna odgovornost i stegovne mjere

Članak 51.

(1) Za težu i lakšu povredu dužnosti i ugleda članovi Komore odgovaraju u skladu sa Zakonom, Kodeksom strukovne etike i ovim Statutom.

(2) Za teže i lakše povrede dužnosti i ugleda člana Komore, izriču se stegovne mjere određene Zakonom.

Pokretanje stegovnog postupka

Članak 52.

(1) Stegovni postupak po službenoj dužnosti pokreće stegovni tužitelj.

(2) Stegovna djela, pokretanje stegovnog postupka, postupak pred stegovnim sudom, uvjeti odgovornosti, stegovne mjere te druga pitanja vezana za rad stegovnih tijela koja nisu uređena Zakonom i ovim Statutom, uredit će se općim aktom koji donosi Skupština na prijedlog Upravnog odbora.

Centar za mirenje

Članak 53.

(1) Pri Komori djeluje Centar za mirenje.

(2) Centar pruža usluge vezane uz postupak mirenja u kojem jedan ili više izmiritelja pomažu strankama-domaćim i stranim fizičkim i pravnim osobama da zaključe nagodbu u građanskim, trgovačkim, radnim i drugim imovinskopravnim sporovima o pravima kojima slobodno raspolažu.

Članak 54.

(1) Zaključena nagodba u postupku mirenja pred Centrom za mirenje je ovršna isprava ako je u njoj utvrđena određena obveza na činidbu o kojoj se stranke mogu nagoditi, ako sadrži izjavu obveznika o neposrednom dopuštenju ovrhe-klauzulu ovršnosti, u skladu s propisom koji uređuje mirenje, a stranke se mogu sporazumjeti i da se nagodba sastavi u obliku javnobilježničkog akta, sudske nagodbe ili arbitražnog pravorijeka na temelju nagodbe.

(2) Iznimno, od stavka 1. ovoga članka, ovrha nagodbe će se odbiti ako sklapanje nagodbe nije dopušteno, ako je nagodba suprotna javnom poretku, ako je sadržaj nagodbe neprovediv ili nemoguć.

(3) Rad Centra za mirenje uređuje se pravilnikom o mirenju kojeg donosi Skupština u skladu sa Zakonom i odredbama propisa koji uređuje mirenje.

(4) Listu izmiritelja na prijedlog Upravnog odbora utvrđuje Skupština Komore i objavljuje se u »Narodnim novinama«.

XI. POČASNI ČLANOVI

Članak 55.

(1) Komora ima počasne članove.

(2) U znak osobitog i trajnog priznanja za rad na ustroju i organizaciji te unapređenju komorskog sustava i inženjerske djelatnosti, Skupština može na prijedlog predsjednika Komore, jedne trećine (1/3) članova Skupštine ili Upravnog odbora izabrati počasnog člana Komore.

(3) Odluku o izboru odnosno opozivu počasnog člana Komore Skupština donosi većinom glasova nazočnih članova Skupštine.

(4) Počasni članovi Komore pozivaju se na svečane sjednice tijela Komore, a na poziv predsjednika Komore mogu sudjelovati u radu i drugih tijela Komore. Počasni članovi Komore nemaju pravo odlučivanja.

Članak 56.

U iznimnim slučajevima, ako počasni član svojim ponašanjem šteti ugledu Komore, Skupština može na prijedlog predsjednika Komore, jedne trećine (1/3) članova Skupštine ili Upravnog odbora opozvati izbor za počasnog člana Komore.

XII. SURADNJA S TIJELIMA DRŽAVNE UPRAVE, KOMORAMA U ZEMLJI I INOZEMSTVU, MEĐUNARODNIM I DRUGIM ORGANIZACIJAMA

Članak 57.

(1) Komora surađuje s tijelima vlasti, državne uprave i drugim organizacijama.

(2) Komora suradnju s tijelima iz stavka 1. ovoga članka u postupku izrade propisa iz područja graditeljstva i prostornoga uređenja ostvaruje:

– sudjelovanjem u radu radnih skupina za izradu zakona i podzakonskih akata u upravnom području graditeljstva i prostornoga uređenja

– davanjem mišljenja, prijedloga i primjedaba na prijedloge zakona i podzakonskih akata te upućivanjem inicijativa za donošenje novih propisa od interesa za članove Komore.

Članak 58.

(1) Komora u cilju realizacije interesa članova Komore, može surađivati s drugim komorama u zemlji i inozemstvu, udruženjima i drugim sličnim asocijacijama u zemlji i inozemstvu.

(2)Komora surađuje sa znanstvenim, stručnim, obrazovnim i drugim organizacijama te njihovim zajednicama radi primjene stručnih i znanstvenih dostignuća u području graditeljstva.

XIII. OPĆI AKTI KOMORE

Članak 59.

(1) Opći akti Komore su statut, kodeks strukovne etike, pravilnici, poslovnici i drugi opći akti koje u okviru svoje nadležnosti i djelokruga rada donose tijela Komore.

(2) Akte iz stavka 1. ovoga članka potpisuje predsjednik Komore, osim akata Nadzornog odbora koje potpisuje predsjednik Nadzornog odbora.

Članak 60.

(1) Opći akti objavljuju se na internetskim stranicama Komore, a u Narodnim novinama kada je to propisano Zakonom ili tim općim aktom.

(2) Opći akti Komore stupaju na snagu osmog dana od dana objave, a iznimno može se odrediti da stupaju na snagu u kraćem roku.

XIV. TAJNIŠTVO KOMORE

Članak 61.

(1) Za obavljanje stručnih, pravnih, administrativnih, pomoćnih i drugih poslova, te za redovito i tekuće poslovanje Komora ima Tajništvo.

(2) Organizacija Tajništva Komore treba odgovarati potrebama i zahtjevima članova Komore te omogućavati stručno, kvalitetno, pravodobno i odgovorno izvršavanje zadataka Komore, utvrđenih ovim Statutom i drugim općim aktima Komore.

(3) Radom Tajništva Komore upravlja glavni tajnik Komore.

(4) Upravni odbor može obavljanje pojedinih stručnih, administrativnih ili pravnih poslova, ugovorom povjeriti nekoj drugoj pravnoj ili fizičkoj osobi.

(5) Ustroj, rad i organizacija, te ostala pitanja vezana za rad Tajništva propisuje se pravilnikom o radu i drugim općim aktima koje donosi Upravni odbor na prijedlog predsjednika Komore.

XV. FINANCIJSKO POSLOVANJE I IMOVINA KOMORE

Članak 62.

(1) Komora određuje sredstva potrebna za rad Komore godišnjim proračunom prihoda i rashoda na osnovi predviđenih troškova za izvršenje zadaća iz programa rada Komore, troškova potrebnih za rad tijela, radnih tijela i tajništva Komore, te drugih predvidivih tekućih troškova.

(2) Plan prihoda i rashoda Upravni odbor donosi u obliku prijedloga, najkasnije do kraja tekuće godine, a Skupština ga prihvaća najkasnije do kraja mjeseca siječnja sljedeće godine.

(3) Ako Skupština do roka iz stavka 2. ovoga članka ne donese financijski proračun, dužna je donijeti odluku o privremenom financiranju Komore za prvo tromjesečje proračunske godine, te do kraja tog tromjesečja donijeti financijski proračun Komore za tekuću godinu.

Članak 63.

(1) Sredstva za obavljanje djelatnosti Komore osiguravaju se od:

1. upisnina, članarina, vlastitih prihoda Komore

2. novčanih kazni izrečenih u stegovnim postupcima protiv članova Komore

3. naknada troškova stegovnog postupka

4. naknada za usluge koje pruža Komora

5. donacija

6. prihoda od obavljanja javnih ovlasti

7. ostalih prihoda iz drugih izvora.

(2) Sredstvima Komore iz stavka 1. ovoga članka financira se:

1. promicanje, usklađivanje i zastupanje zajedničkih interesa članova Komore

2. promicanje i sudjelovanje u razvijanju sustava stručnog usavršavanja

3. obavljanje poslova i zadataka Komore, te izvršavanje javnih ovlasti

4. materijalno kadrovski uvjeti za rad

5. ostale potrebe u skladu s općim aktima i odlukama tijela Komore.

(3) Odluku o osobama ovlaštenima za raspolaganje novčanim sredstvima Komore donosi Upravni odbor.

Članak 64.

(1) U pravnom prometu s trećim osobama Komora istupa samostalno i neograničeno u svoje ime i za svoj račun.

(2) U pravnom prometu s trećim osobama Komora za svoje obveze odgovara svim svojim sredstvima.

XVI. PRIJELAZNE I ZAVRŠNE ODREDBE

Članak 65.

(1) Komora je dužna uskladiti organizaciju i opće akte s odredbama ovoga Statuta i Zakona, te posebnih zakona koji uređuju djelatnosti prostornoga uređenja i gradnje i posebnog zakona koji uređuje priznavanje inozemnih stručnih kvalifikacija, najkasnije do 25. travnja 2016. godine.

(2) Komora je dužna u trgovačkom registru Trgovačkog suda izvršiti usklađenje djelatnosti sa Zakonom, u roku dva mjeseca od dana stupanja na snagu ovoga Statuta.

Članak 66.

(1) Danom stupanja na snagu ovoga Statuta predsjednik Komore, Skupština, Upravni odbor, Nadzorni odbor, Vijeća područnih odbora, stegovni tužitelji, suci Stegovnog suda i Višeg stegovnog suda, izabrani i imenovani prema odredbama Statuta Hrvatske komore inženjera elektrotehnike (»Narodne novine« broj 81/2013 i 126/2013), nastavljaju s radom do isteka roka na koji su imenovani.

(2) Danom stupanja na snagu ovog Statuta prestaju s radom Odbor za upis i Arbitraža koje je imenovala Skupština. Razrješuju se s dužnosti predsjednik Stegovnog i Višeg stegovnog suda, te ostaju članovima svojih tijela do isteka mandata odnosno do isteka roka na koji su imenovani.

Članak 67.

Do dana stupanja na snagu općih akata koji se donose na temelju ovlasti iz ovoga Statuta i dalje se primjenjuju važeći opći akti potrebni za rad Komore koji su doneseni na temelju Statuta Hrvatske komore inženjera elektrotehnike (»Narodne novine« broj 81/2013 i 126/2013), u dijelu u kojem nisu u suprotnosti s odredbama Zakona i ovoga Statuta.

Članak 68.

Tumačenje pojedinih odredaba ovoga Statuta daje Upravni odbor.

Članak 69.

Danom stupanja na snagu ovoga Statuta prestaje važiti Statut Hrvatske komore inženjera elektrotehnike (»Narodne novine« broj 81/2013 i 126/2013).

Članak 70.

Ovaj Statut stupa na snagu osmoga dana od dana objave u »Narodnim novinama«.

Klasa: 100-01/15-01/1

Urbroj: 504-00-15-1

Zagreb, 17. prosinca 2015.

Predsjednik
Hrvatske komore inženjera elektrotehnike
Željko Matić, dipl. ing. el., v. r.

137 23.12.2015 Statut Hrvatske komore inženjera elektrotehnike

137 23.12.2015 Statut Hrvatske komore inženjera elektrotehnike

137 23.12.2015 Statut Hrvatske komore inženjera elektrotehnike